Uredba Sveta (ES) št. 2580/2000

z dne 20. novembra 2000

o spremembi Uredbe (ES) št. 3448/93 o trgovinskih režimih, ki se uporabljajo za nekatero blago, pridobljeno s predelavo kmetijskih proizvodov

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti členov 37 in 133 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju Ekonomsko-socialnega odbora [3],

ob upoštevanju naslednjega:

(1) Člen 8 Uredbe Sveta (ES) št. 3448/93 z dne 6. decembra 1993 o trgovinskih dogovorih, ki se uporabljajo za določeno blago, pridobljeno s predelavo kmetijskih proizvodov [4] določa, da so lahko pri izvozu blaga uporabljeni kmetijski proizvodi upravičeni do nadomestil, določenih skladno s predpisi o skupni ureditvi trga v zadevnih sektorjih. Ta člen naj bi se dopolnil, da bo upošteval omejitve, ki izhajajo iz kmetijskega sporazuma, sklenjenega med urugvajskim krogom večstranskih trgovinskih pogajanj.

(2) Zlasti je treba izvesti preglede glede izdatkov na podlagi obveznosti preko izdaje potrdil. Izdatki, ki niso zajeti v prejem potrdila ali potrdil, pa bodo še naprej obračunani na podlagi nadomestil, po potrebi v obliki predujma.

(3) Komisija bo upoštevala podjetja za predelavo kmetijskih izdelkov kot celoto in zlasti položaj malih in srednje velikih podjetij, ob upoštevanju vpliva ciljno naravnanih ukrepov glede prihrankov pri izvoznih nadomestilih.

(4) V Evropi je 2,5 milijona delovnih mest odvisnih od zadevnega sektorja, ki ima pomembno vlogo pri družbeni stabilnosti in regionalnemu načrtovanju. Zaradi njihovih posebnih interesov je treba male izvoznike oprostiti predložitve potrdil v okviru sporazumov o izvoznih nadomestilih.

(5) V okviru sporazumov, sklenjenih skladno s členom 300 Pogodbe je mogoče, da potrebe predelovalne industrije, kar se tiče kmetijskih surovin, niso v celoti pokrite s surovinami Skupnosti v skladu s konkurenčnimi pogoji. Člen 117(c) Uredbe Sveta (EGS) št. 2913/92 z dne 12. oktobra 1992 o carinskem zakoniku Skupnosti [5], dovoljuje uvoz blaga za postopke aktivnega oplemenitenja, za katerega velja izpolnitev gospodarskih pogojev, kot so določeni z Uredbo Komisije (EGS) št. 2454/93 [6]. Ob upoštevanju zgoraj omenjenih sporazumov je prav tako treba predvideti možnost, da se šteje, da so izpolnjeni gospodarski pogoji za vnos določenih količin določenih kmetijskih proizvodov v okviru postopkov aktivnega oplemenitenja.

(6) Za zaščito interesov pridelovalcev kmetijskih surovin je treba v zaporednih proračunskih letih odobriti potrebna sredstva, da lahko blago, ki ni zajeto v Prilogi I k Pogodbi, kar najbolje izkoristi uporabo trenutnega praga STO. Prav tako je treba izvajati celovite preglede, čeprav naj bi bil določen postopek prožen, na podlagi redno revidirane vnaprejšnje ocene količin, uvoženih za postopek aktivnega oplemenitenja, ki niso bile podvržene predhodnim posameznim pregledom zaradi preučitve gospodarskih pogojev (z izključitvijo tistih, uporabljenih za predelavo, običajnih oblik obdelave ali pridelave blaga, ki ni upravičeno do nadomestil) in skladno z ostalimi splošnimi pogoji glede postopkov aktivnega oplemenitenja. In končno je prav tako treba upoštevati položaj na trgu Skupnosti za zadevno blago, da se zagotovi preudarno gospodarjenje z omenjenimi količinami.

(7) Prav tako bi bilo treba po kodificiranju Pogodbe o ustanovitvi Evropske skupnosti določena sklicevanja in opredelitve posodobiti.

(8) Ukrepe, ki so potrebni za izvajanje Uredbe (ES) št. 3448/93 je treba sprejeti v skladu s Sklepom Sveta 1999/468/ES z dne 28. junija 1999 o postopkih za izvajanje izvršilnih pristojnosti, prenesenih na Komisijo [7].

(9) Zaradi tega je treba Uredbo (ES) št. 3448/93 spremeniti –

SPREJEL NASLEDNJO UREDBO:

Člen 1

Uredba (ES) št. 3448/93 se spremni, kot sledi:

1) Člen 1(2) se nadomesti z naslednjim:

"2. Za namene te uredbe:

- "kmetijski proizvodi" pomeni proizvode, zajete v Prilogi I k Pogodbi,

- "blago" pomeni proizvode, ki niso zajeti v Prilogi I k Pogodbi in so navedeni v Prilogi B k tej uredbi.

Vendar pa se izraz "blago", ki je uporabljen v poglavju 2 naslova 1 in členu 11 nanaša na proizvode, ki niso zajeti v Prilogi I k Pogodbi in ki so zajeti v ustreznih prilogah k Uredbam o skupni ureditvi trgov v kmetijskem sektorju."

2) Členu 8 se dodata naslednja odstavka:

"5. Skladnost z omejitvami, ki izhajajo iz sporazumov, sklenjenih v skladu s členom 300 Pogodbe se zagotovi na podlagi potrdil, izdanih za določena referenčna obdobja, in dopolni z zneskom, predvidenim za male izvoznike.

6. Znesek, do katerega so lahko mali izvozniki oproščeni predložitve potrdil skladno s sporazumi o izvoznih nadomestilih znaša 50000 EUR na leto. Ta prag se lahko prilagodi skladno s postopkom iz člena 16."

3) Člen 11 se nadomesti z naslednjim:

"Člen 11

1. Uvoz kmetijskih proizvodov za postopke aktivnega oplemenitenja je podvržen predhodnemu pregledu glede izpolnjevanja gospodarskih pogojev iz člena 117(c) Uredbe (EGS) št. 2913/92. Skladno s členom 552 Uredbe Komisije (EGS) št. 2454/93 [8] se šteje, da so ti pogoji izpolnjeni.

Nadalje, in skladno z Uredbo (EGS) št. 2454/93, se prav tako šteje, da so gospodarski pogoji iz člena 117(c) Uredbe (EGS) št. 2913/92, izpolnjeni za določene količine osnovnih izdelkov, ki so uporabljeni za izdelavo blaga. Te količine se določi s pomočjo bilance, ki jo sestavi Komisija na podlagi primerjave zahtevanih razpoložljivih sredstev s predvidenimi zahtevki za nadomestila, in zlasti ob upoštevanju predvidenega obsega izvozov zadevnega blaga ter položaja zadevnih osnovnih izdelkov na notranjem in zunanjem trgu. To bilanco, in s tem te količine, se redno pregleduje, da bi upoštevali razvoj na področju gospodarstva in zakonodaje.

Podrobna pravila za uporabo drugega pododstavka, ki omogočajo določiti osnovne proizvode, ki bodo uvoženi za postopke aktivnega oplemenitenja ter preveriti in načrtovati količine, jamčijo za večjo jasnost za izvajalce s predhodno objavo okvirnih uvoznih količin za posamezne skupne ureditve trga. Te se objavijo redno, odvisno od uporabe takih količin. Sprejmejo se podrobna pravila o uporabi skladno s postopkom iz člena 16.

Izraz osnovni proizvod, uporabljen v tem členu se nanaša na izdelke, navedene s tarifno številko v tabeli v Prilogi A, vključno z opombo 1 pod črto glede žit.

2. Količina blaga, uvožena za postopek aktivnega oplemenitenja, razen tiste iz drugega pododstavka odstavka 1, za katero zato ne velja dajatev, predvidena v členu 2, za namen ali zaradi izvoza drugega blaga, je tista, ki se dejansko uporablja pri izdelavi blaga."

4) Člen 15 se črta.

5) Člen 16 se nadomesti z naslednjim:

"Člen 16

1. Komisiji pomaga odbor za horizontalna vprašanja glede trgovine s predelanimi kmetijskimi proizvodi, ki niso navedeni v Prilogi I (v nadaljnjem besedilu "Odbor").

2. Pri sklicevanju na ta člen se uporabljata člena 4 in 7 Sklepa 1999/468/ES.

Obdobje iz člena 4(3) Sklepa 1999/468/ES je en mesec.

3. Komisija sprejme svoj poslovnik."

Člen 2

Komisija predloži poročilo Evropskemu parlamentu in Svetu ob koncu prvega leta izvajanja sprememb Uredbe (ES) št. 3448/93 glede postopkov aktivnega oplemenitenja, določenih s to uredbo.

Člen 3

Ta uredba začne veljati sedmi dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 20. novembra 2000

Za Svet

Predsednik

J. Glavany

[1] UL C 89 E, 28.3.2000, str. 81.

[2] Mnenje je bilo podano dne 24. oktobra 2000 (še ni objavljeno v Uradnem listu).

[3] UL C 117, 26.4.2000, str. 51.

[4] UL L 318, 20.12.1993, str. 18. Uredba, kakor je nazadnje spremenjena z Uredbo Komisije (ES) št. 2491/98 (UL L 309, 19.11.1998, str. 28).

[5] UL L 302, 19.12.1992, str. 1. Uredba, kakor je nazadnje spremenjena z Uredbo Evropskega parlamenta in Sveta (ES) št. 955/1999 (UL L 119, 7.5.1999, str. 1).

[6] UL L 253, 11.10.1993, str. 1. Uredba, kakor je nazadnje spremenjena z Uredbo (ES) št. 1602/2000 (UL L 188, 26.7.2000, str. 1).

[7] UL L 184, 17.7.1999, str. 23.

[8] UL L 253, 11.10.1993, str. 1. Uredba, kakor je nazadnje spremenjena z Uredbo (ES) št. 1602/2000 (UL L 188, 26.7.2000, str. 1).

--------------------------------------------------